Kedves Szülők!

Egy angliai Waldorf-iskola, a Steiner Academy Bristol szülői közösségének a kérését szeretném tolmácsolni felétek. Angliában a legtöbb Steiner-iskola teljesen privát finanszírozású, de néhány éve alakulhatott néhány államilag támogatott is, ez az iskola is közéjük tartozik. Óvodáskortól 16 éves korig tanulnak náluk a gyerekek.

Decemberben egy felmérést tartott náluk a felügyeleti szervük, ami sajnos nagyon rossz eredménnyel zárult. Ők sem gondolták, hogy minden hibátlan lenne az iskolájukban (nemrég alakult, még rengeteg “gyermekbetegséggel” küzd), de nagyon igazságtalannak tartják a vizsgálat eredményét: jelenleg azért küzdenek, hogy ne helyezzék őket egy olyan átfogó szervezet felügyelete alá, amelyik nem feltétlenül érdekelt abban, hogy a Waldorf-szellemiség szempontjai érvényesüljenek.

Az eljárás, a szülők és a tanárok szerint, koncepciózusan az iskola lejáratását célozta. Például megkérdezték az óvónőket, hogy mindig *látják*-e a gyerekeket, mire ők azt válaszolták, hogy dehogy, hiszen néhányan a nagyszerű kis bunkijukban vannak. Erre hivatkozva “nem biztonságos” minősítést kaptak. Vagy úgy próbálták a gyerekek tudását felmérni, hogy nagyobb korcsoportnak való kérdéseket tettek fel nekik.

A szülői közösség elindított egy online figyelemfelhívó kampányt, céljuk, hogy egy másik, pártatlan bizottság vizsgálja ki újból az iskolát. Nagyon örülnének, ha alá tudnánk írni minél többen a petíciót, ezzel is mutatva a Waldorf-közösség széleskörű, nemzetközi támogatottságát.

Ha úgy érzitek, támogatni tudjátok a kezdeményezést, ezen a linken tudjátok aláírni:

<https://www.change.org/p/demand-a-fair-ofsted-inspection-of-steiner-academy-bristol>

Strasser Zsófi